Bishorst

Bishorst weer en Dörp un Kaspeel, dat in Holsteen an de Elv leeg un in den Allerhilligenfloot 1532 tohoop mit Asfleth to’n groten Deel wegspöölt worrn is. Dor is ok de ole Kark, de woll al siet dat 9. Johrhunnert hier stünn, bi tweigahn. De Stillfreedagsfloot an’n 16. April 1745 hett denn den Rest vun den Oort wedder swoor drapen. De Dieken weren ruscheneert un dat Water harr nu free Speel. För en poor Johren stünnen en poor letzte Katen, aver 1751 geev dat al wedder ene Floot un de letzten Inwahners hebbt ehr Hüüs opgeven un sünd na Olendiek trocken. Üm 1500 rüm harr de Oort so wat 150 Inwahners. 

Hüüt is dat Rebeet vun dat ole Dörp ünner Naturschutz.

Kategorie:Oort
Kategorie:Kreis Pinnbarg
Kategorie:Gifft dat nich mehr